“ก.ล.ต.” ลดค่าฟีผู้สอบบัญชีใหม่ หวังดึงคนเพิ่มรองรับตลาดทุนเติบโต 
ก.ล.ต. ลดค่าธรรมเนียมคำขอความเห็นชอบผู้สอบบัญชีรายใหม่ จาก 50,000 บาท เหลือ 10,000 บาท หวังเพิ่มจำนวนผู้สอบที่มีคุณภาพ รองรับการเติบโตของตลาดทุนในอนาคต พร้อมทั้งช่วยลดภาระของสำนักงานสอบบัญชี 
ก.ล.ต. ลดค่าธรรมเนียมคำขอความเห็นชอบผู้สอบบัญชีรายใหม่ จาก 50,000 บาท เหลือ 10,000 บาท หวังเพิ่มจำนวนผู้สอบที่มีคุณภาพ รองรับการเติบโตของตลาดทุนในอนาคต พร้อมทั้งช่วยลดภาระของสำนักงานสอบบัญชี 
2 ก.พ. 2565

นางสาวรื่นวดี สุวรรณมงคล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)  เปิดเผยว่า เนื่องด้วยสถานการณ์การแพร่ระบาดของไวรัส COVID-19 ในประเทศไทยและหลายประเทศทั่วโลกตั้งแต่ปลายปี 2562 เป็นต้นมา ทำให้เศรษฐกิจชะลอตัวลง จึงส่งผลให้สำนักงานสอบบัญชีในตลาดทุนหลายแห่งชะลอการเสนอชื่อบุคคลมายื่นคำขอความเห็นชอบเป็นผู้สอบบัญชีในตลาดทุน ซึ่งอาจมีผลทำให้จำนวนผู้สอบบัญชีในตลาดทุนในอนาคตไม่เพียงพอที่จะรองรับการให้บริการแก่บริษัทจดทะเบียนและบริษัทที่ต้องการระดมทุนในตลาดทุน
โดยจะมีจำนวนเพิ่มขึ้นมากเมื่อเศรษฐกิจฟื้นตัว ทาง ก.ล.ต. จึงได้มีโครงการ ‘ลดค่าธรรมเนียมคำขอความเห็นชอบเป็นผู้สอบบัญชีในตลาดทุนสำหรับผู้สอบบัญชีรายใหม่ที่สังกัดสำนักงานสอบบัญชีในตลาดทุน’ ซึ่งเป็นมาตรการชั่วคราวที่จะนำมาใช้เพื่อส่งเสริมให้ผู้สอบบัญชีที่มีความรู้ความสามารถและศักยภาพเข้ามายื่นคำขอเป็นผู้สอบบัญชีในตลาดทุนมากขึ้น โดยเชิญชวนให้ผู้สอบบัญชีที่สนใจรับส่วนลดค่าธรรมเนียมตัดสินใจยื่นคำขอได้รวดเร็วขึ้น ภายในวันที่ 1 กุมภาพันธ์ ถึง 30 มิถุนายน 2565
ทั้งนี้นอกจากจะทำให้ การเพิ่มจำนวนผู้สอบบัญชีในตลาดทุนเป็นไปตามเป้าหมายแล้ว ยังเป็นการช่วยลดต้นทุนบางส่วนให้แก่สำนักงานสอบบัญชีอีกด้วย
“ก.ล.ต. จะยังคงมีกระบวนการกลั่นกรองคุณภาพงานสอบบัญชีสำหรับผู้สอบบัญชีที่ยื่นคำขอความเห็นชอบเป็นครั้งแรกทุกรายอย่างเข้มงวดตามมาตรฐานสากลเช่นเดิม เพื่อให้งบการเงินของกิจการที่ระดมทุนในตลาดทุนทุกแห่งที่ผ่านการตรวจสอบโดยผู้สอบบัญชีในตลาดทุนมีคุณภาพ ถูกต้อง น่าเชื่อถือ และเป็นประโยชน์ในการตัดสินใจของผู้ลงทุนได้อย่างต่อเนื่องและสม่ำเสมอ” นางสาวรื่นวดี กล่าว
ขณะเดียวกัน ก.ล.ต. มุ่งหวังให้โครงการลดค่าธรรมเนียมคำขอความเห็นชอบเป็นผู้สอบบัญชีในตลาดทุนสำหรับผู้สอบบัญชีรายใหม่ที่สังกัดสำนักงานสอบบัญชีในตลาดทุน เป็นของขวัญปีใหม่ 2565 แก่ประชาชนชาวไทย โดยโครงการดังกล่าวจะทำให้ตลาดทุนไทยมีผู้สอบบัญชีในตลาดทุนที่มีคุณภาพในจำนวนที่เพียงพอ สำหรับกิจการในตลาดทุนและกิจการที่ต้องการระดมทุนในตลาดทุน